Národná rada Slovenskej republiky

## **V. volebné obdobie**

 Číslo: CRD-3118/2011

**461a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona , ktorým sa mení a dopĺňa zákon č. 91/2010 Z. z. o podpore cestovného ruchu v znení zákona č. 556/2010 Z. z. (tlač **461)** v druhom čítaní

 Výbor Národnej rady Slovenskej republiky pre hospodárstvo, výstavbu a dopravu ako gestorský výbor k vládnemu návrhu zákona , ktorým sa mení a dopĺňa zákon č. 91/2010 Z. z. o podpore cestovného ruchu v znení zákona č. 556/2010 Z. z. (tlač **461)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením zo 6. septembra 2011 č. 566 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre hospodárstvo, výstavbu a dopravu.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

O návrhu zákonapríslušné výbory rokovali nasledovne:

* Ústavnoprávny výbor Národnej rady Slovenskej republiky uznesením zo 4. októbra 2011 č. 280 odporučil NR SR návrh schváliť.
* Výbor Národnej rady Slovenskej republiky pre hospodárstvo, výstavbu a dopravu o návrhu rokoval na 39. schôdzi 29. septembra 2011 a neprijal platné uznesenie, keďže navrhnuté uznesenie nezískalo potrebný súhlas nadpolovičnej väčšiny prítomných členov výboru.

**IV.**

Z uznesenia Ústavnoprávneho výboru Národnej rady Slovenskej republiky pod bodom III tejto správy vyplývajú tieto pozmeňujúce a doplňujúce návrhy:

1. V článku I 6. bod znie:

„6. V § 7 odsek 2 znie:

„(2) Štatutárnym orgánom agentúry je generálny riaditeľ. Návrh kandidáta na generálneho riaditeľa predkladá minister dopravy, výstavby a regionálneho rozvoja Slovenskej republiky (ďalej len „minister“) na schválenie Rade agentúry. Schváleného kandidáta vymenúva a so súhlasom Rady agentúry odvoláva minister. Funkčné obdobie generálneho riaditeľa agentúry je päť rokov odo dňa vymenovania do funkcie. Tá istá osoba môže vykonávať funkciu generálneho riaditeľa agentúry najviac dve po sebe nasledujúce funkčné obdobia.“.

Zriadenie Rady Slovenskej agentúry pre cestovný ruch (ďalej len „Rada agentúry“) ako kontrolného a poradného orgánu ministra dopravy, výstavby a regionálneho rozvoja pre otázky činnosti a hospodárenia je veľmi dôležité. Slovenská agentúra pre cestovný ruch (SACR) využíva na svoju činnosť okrem prostriedkov štátneho rozpočtu aj prostriedky zo štrukturálnych fondov. Je implementačnou agentúrou pre oblasť cestovného ruchu a zároveň sama využíva európske prostriedky na svoju činnosť. Týmto ustanovením sa nastavuje mechanizmus pre efektívnejšie vykonávanie kontroly činnosti a hospodárenia SACR. V ustanovení sa zároveň definujú inštitúcie, ktoré budú môcť menovať svojich zástupcov do Rady agentúry, ktorých bude menovať a odvolávať minister dopravy, výstavby a regionálneho rozvoja.

Nadväzne na to sa upravuje § 7 ods. 2. Touto úpravou sa zabezpečuje odborný a profesionálny charakter spôsobu menovania a odvolania generálneho riaditeľa SACR.

**Ústavnoprávny výbor NR SR**

***Gestorský výbor odporúča schváliť***

1. V čl. I sa za 8. bod vkladá nový 9. bod, ktorý znie:

„9. Za § 7 sa vkladá § 7a, ktorý vrátane nadpisu znie:

„§ 7a

Rada agentúry

1. Minister zriaďuje Radu agentúry (ďalej len „rada“) ako svoj poradný a kontrolný orgán pre otázky činnosti a hospodárenia agentúry.
2. Rada má jedenásť členov. Predsedom a členom rady je zástupca ministerstva, ktorého vymenúva a odvoláva minister. Minister vymenúva a odvoláva
	1. jedného člena rady na návrh príslušného výboru Národnej rady Slovenskej republiky,
	2. jedného člena rady na návrh akademických obcí vysokých škôl s katedrou

 cestovného ruchu,

c) jedného člena rady na návrh krajských organizácií,

d) jedného člena rady na návrh Združenia miest a obcí Slovenska,

e) dvoch členov rady na návrh profesijných zväzov cestovného ruchu

 na Slovensku a

1. štyroch členov rady na návrh oblastných organizácií.
2. Ďalšie podrobnosti o organizácii a činnosti  rady upraví štatút rady, ktorý vydá ministerstvo.“.

Nasledujúce body sa prečíslujú.

Zriadenie Rady Slovenskej agentúry pre cestovný ruch (ďalej len „Rada agentúry“) ako kontrolného a poradného orgánu ministra dopravy, výstavby a regionálneho rozvoja pre otázky činnosti a hospodárenia je veľmi dôležité. Slovenská agentúra pre cestovný ruch (SACR) využíva na svoju činnosť okrem prostriedkov štátneho rozpočtu aj prostriedky zo štrukturálnych fondov. Je implementačnou agentúrou pre oblasť cestovného ruchu a zároveň sama využíva európske prostriedky na svoju činnosť. Týmto ustanovením sa nastavuje mechanizmus pre efektívnejšie vykonávanie kontroly činnosti a hospodárenia SACR. V ustanovení sa zároveň definujú inštitúcie, ktoré budú môcť menovať svojich zástupcov do Rady agentúry, ktorých bude menovať a odvolávať minister dopravy, výstavby a regionálneho rozvoja.

Nadväzne na to sa upravuje § 7 ods. 2. Touto úpravou sa zabezpečuje odborný a profesionálny charakter spôsobu menovania a odvolania generálneho riaditeľa SACR.

**Ústavnoprávny výbor NR SR**

***Gestorský výbor odporúča schváliť***

1. V článku I 20. bod znie:

„20. V § 17 ods. 3 sa slovo „prítomný“ nahrádza slovami „prítomná nadpolovičná väčšina všetkých členov a“ a za slová „bez ohľadu na počet prítomných členov“ sa vkladajú slová „a bez ohľadu na neprítomnosť predsedu alebo podpredsedu.“.

Navrhované znenie konkretizuje uznášaniaschopnosť valného zhromaždenia. Zamedzuje sa, aby bolo valné zhromaždenie uznášaniaschopné len pri prítomnosti predsedu alebo podpredsedu zhromaždenia.

**Ústavnoprávny výbor NR SR**

***Gestorský výbor odporúča schváliť***

1. V čl. I 41. bode v § 31a odsek 4 znie:

„(4) Organizácie cestovného ruchu predložia ministerstvu do 15. apríla 2012 doklad preukazujúci sumu finančných prostriedkov získaných z členských príspevkov za obdobie od 1. januára 2012 do 31. marca 2012.“.

V nadväznosti na tvorbu štátneho rozpočtu sa novým § 31a prechodne upravuje poskytovanie dotácie na roky 2012, 2013 a 2014. Pri nárokovaní výšky poskytnutej dotácie sa vychádza zo sumy vybratých členských príspevkov. Na roky 2012 a 2013 je prechodná úprava opodstatnená. Pre rok 2014 je však navrhovaná úprava takmer identická so znením ustanovenia § 29 ods. 4, ktorý upravuje poskytovanie dotácie pre ďalšie obdobie. Preto už možno pri stanovení výšky dotácie na rok 2014 vychádzať zo sumy vybratých členských príspevkov za celý rok 2012. Ide vlastne o určenie základu pre stanovenie výšky rozpočtových prostriedkov na dotáciu v roku 2014. Vynechanie vybratej sumy členských príspevkov za 1. štvrťrok bude viesť k nižšiemu nároku na dotáciu pre rok 2014, pretože ich suma za 1. štvrťrok 2012 je podľa odseku 3 základom pre stanovenie dotácie v roku 2013. Argument, že započítanie celej sumy členských príspevkov za rok 2012 pre dotáciu roku 2014 je duplicitné, nemá opodstatnenie. Navrhované prechodné ustanovenie pre poskytnutie dotácie v rokoch 2013 a 2014 vlastne ukráti nároky organizácií cestovného ruchu na dotáciu o jeden rok, pretože dotácia na dva roky 2013 a 2014 bude vychádzať z vybratých členských príspevkov len za jeden rok.

Novým znením ods. 4 sa ustanovuje pre organizácie cestovného ruchu termín na predloženie dokladov o vybratých členských príspevkoch pre nárokovanie si sumy rozpočtových prostriedkov na rok 2013, pretože v zákone stanovený termín do 15. marca ( § 11 písm. q a § 15 písm. r) je pre poskytnutie dotácie v roku 2013 nevyhovujúci.

**Ústavnoprávny výbor NR SR**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 4 spoločne s odporúčaním s ch v á l i ť**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona , ktorým sa mení a dopĺňa zákon č. 91/2010 Z. z. o podpore cestovného ruchu v znení zákona č. 556/2010 Z. z.

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením zo 6. októbra 2011 č. 209.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 6. október 2011

Stanislav **J a n i š**, v.r.

predseda Výboru NR SR pre

hospodárstvo, výstavbu a dopravu